LT Europos Sąjungos oficialusis leidinys C 166/18

(Vertimas)

JAV iždo departamento atliekamas iš ES gaunamų asmens duomenų tvarkymas kovos su terorizmu tikslais — „SWIFT“

(2007/C 166/09)

Terorizmo finansavimo sekimo programa — JAV iždo departamento pareiškimas

Šiame pareiškime apibūdinama JAV iždo departamento terorizmo finansavimo sekimo programa (TFSP) ir visų pirma griežtos kontrolės ir apsaugos priemonės, reglamentuojančios iš SWIFT pagal administracinius teismo šaukimus gautų duomenų tvarkymą, naudojimą ir platinimą. Šios kontrolės ir apsaugos priemonės taikomos visiems asmenims, turintiems galimybę susipažinti su SWIFT duomenimis, išskyrus atvejus, kai numatyta kitaip konkrečiais atvejais, pavyzdžiui atvejais, kai aprašoma, kaip su užsienio valstybių vyriausybėmis dalijamasi pagrindine iš SWIFT duomenų gauta informacija.

TFSP yra grindžiama teisės aktais, skirta konkretiems kruopščiai nustatytiems tikslams, efektyvi bei sėkminga, ir jai taikomos privatumo apsaugos priemonės. Ši programa yra būtent ta veikla, kurios piliečiai tikisi iš savo vyriausybių siekiant apsaugoti piliečius nuo teroro aktų grėsmės.

Iždo departamento terorizmo finansavimo sekimo programa

Netrukus po 2001 m. rugsėjo 11 d. teroro aktų Iždo departamentas siekdamas pasinaudoti visomis galimomis priemonėmis susekti teroristus ir jų tinklus pradėjo vykdyti TFSP. Vadovaudamasis TFSP, Iždo departamentas Pasaulinės tarpbankinių finansinių telekomunikacijų organizacijos („SWIFT“) — kuri yra Belgijoje įsisteigusi bendrovė ir pasaulinės pranešimų perdavimo sistemos, naudojamos perduoti finansinių sandorių informaciją, operatorė — JAV operacijų centrui paskelbė administracinius teismo šaukimus pateikti su teroristais susijusius duomenis. Šiuose teismo šaukimuose reikalaujama, kad SWIFT pateiktų Iždo departamentui tam tikrus finansinių sandorių įrašus, kuriuos SWIFT JAV operacijų centras laiko vykdydamas įprastinę savo veiklą, siekiant juos naudoti tik kovos su terorizmu tikslais, kaip nurodyta tolesniuose skirsniuose.

Esminiai principai, kuriais grindžiama TFSP

Nuo pat pradžių TFSP buvo taip parengta ir įgyvendinama, kad būtų tenkinami taikomi JAV teisiniai reikalavimai, prasmingai prisidedama kovojant su pasauliniu terorizmu ir kad būtų atsižvelgiama į galimą komercinį JAV laikomų SWIFT duomenų jautrumą bei su jais susijusius privatumo interesus ir kad duomenų jautrumas bei su jais susiję interesai būtų apsaugoti. TFSP atsižvelgiama į galimą komercinį jautrumą ir individualius privatumo interesus, susijusius su informacija, kurią apima ši programa, o šiame pareiškime išdėstytos apsaugos priemonės taikomos neatsižvelgiant į atitinkamų asmenų pilietybę ar gyvenamąją vietą. Programoje numatyti daugialypiai, iš dalies sutampantys vyriausybinių ir nepriklausomų kontrolės priemonių lygmenys siekiant užtikrinti, kad duomenų, kurie pagal savo pobūdį yra riboti, paieška būtų atliekama tik kovos su terorizmu tikslais ir kad visi duomenys būtų laikomi saugioje aplinkoje bei tvarkomi tinkamai.

Visi Iždo departamento veiksmai, vykdomi siekiant gauti nurodytą informaciją iš SWIFT operacijų centro ir tą informaciją naudoti tik teroristinės veiklos ar terorizmo finansavimo tyrimo, nustatymo, prevencijos ir (arba) baudžiamojo persekiojimo už teroristinę veiklą ar terorizmo finansavimą ar susijusių tolesnių tyrimų ir baudžiamojo persekiojimo tikslais, atitinka JAV teisės aktus. Be to, SWIFT pateiktų duomenų paieška neatliekama siekiant rinkti įrodymus ar nustatyti veiklą, kuri nėra susijusi su terorizmu ar jo finansavimu, net jei tokia veikla pagal savo pobūdį galėtų būti neteisėta. Iždo departamentas neatlieka SWIFT duomenų paieškos ir negali naudoti šios informacijos bendrų tyrimų dėl mokesčių vengimo, pinigų plovimo, ekonominio šnipinėjimo, neteisėtos prekybos narkotinėmis medžiagomis ar kitos nusikalstamos veiklos tikslais, išskyrus konkrečius atvejus, kai tokia veikla yra susijusi su terorizmu ar jo finansavimu.

Iš SWIFT pagal teismo šaukimus gauti duomenys — tai užbaigtų finansinių sandorių įrašų kopijos, t. y., verslo dokumentų, laikomų SWIFT JAV operacijų centre vykdant įprastinę centro veiklą, elektroninės kopijos. Nors šie duomenys gali būti tam tikra prasme tvarkomi šiame dokumente aprašytu labai ribotu būdu kovos su terorizmu tikslais atliekant jų paiešką ir išrinkimą, duomenų bazėse, kuriose atliekama paieška ir išrinkimas, esančių atskirų sandorių įrašų duomenys nėra keičiami, jų prasmė lieka nepakitusi, duomenų nepridedama ir jie neištrinami.

TFSP pasitvirtino kaip galinga tiriamoji priemonė, svariai prisidėjusi prie JAV piliečių ir kitų asmenų visame pasaulyje apsaugos bei prie Amerikos ir kitų šalių nacionalinio saugumo užtikrinimo. Programa prisidėjo nustatant ir sulaikant teroristus bei juos finansuojančius subjektus, ir tokiu būdu buvo suteikta daug informacijos, kuri buvo išplatinta kovos su terorizmu srities ekspertams žvalgybos ir teisėsaugos institucijose visame pasaulyje.

Europos Sąjungoje išreikštas susirūpinimas

2006 m. birželio mėn. žiniasklaidai paskelbus informaciją apie TFSP, ES išreikštas susirūpinimas dėl TFSP, visų pirma dėl galimybės, kad Iždo departamentas galėtų susipažinti su SWIFT tvarkomų finansinių sandorių įrašuose esančiais asmens duomenimis, susijusiais su nustatytu ar galimu nustatyti fiziniu asmeniu. Visų pirma kilo klausimų, ar TFSP neprieštarauja įsipareigojimams pagal duomenų apsaugos direktyvą (1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo) ir valstybių narių įstatymams, kuriais įgyvendinama ta direktyva.

SWIFT duomenų pobūdis

Finansinių sandorių įrašai, SWIFT pateikiami pagal teismo šaukimus, gali apimti tapatybę padedančią nustatyti informaciją apie sandorio iniciatorių ir (arba) gavėją, įskaitant vardą ir pavardę, sąskaitos numerį, adresą, nacionalinį asmens kodą bei kitus asmens duomenis. Būtų labai neįprasta, jeigu SWIFT finansiniuose įrašuose būtų „jautrūs“ („ypatingų kategorijų“) duomenys, kaip nurodyta Direktyvos 95/46/EB 8 straipsnyje (t. y., asmens duomenys, kurie atskleidžia rasinę ar etninę kilmę, politines, religines ar filosofines pažiūras, priklausymą profesinėms sąjungoms, bei duomenys apie asmens sveikatą ar intymų gyvenimą).

Tarptautiniai kovos su terorizmo finansavimu principai

Vykdant TFSP naudojami SWIFT finansiniai duomenys yra nepaprastai vertingi kovojant su pasauliniu terorizmu ir jo finansavimu bei įgyvendinant vyriausybės įsipareigojimus ginti visuomenę, užtikrinti nacionalinį saugumą ir nustatyti teroristinius nusikaltimus, užkirsti jiems kelią, juos tirti bei vykdyti baudžiamąją persekiojimą už juos.

Tarptautinė bendruomenė ir nacionalinės valdžios institucijos pripažįsta, kad pinigai — tai terorizmo gyvybinės jėgos šaltinis. Tai atspindėta 1999 m. Jungtinių Tautų tarptautinėje konvencijoje dėl kovos su terorizmo finansavimu ir keliose Jungtinių Tautų rezoliucijose, susijusiose su teroro aktų finansavimo prevencija ir slopinimu, visų pirma Jungtinių Tautų Saugumo Tarybos Rezoliucijoje 1373. Jungtinėse Valstijose 2004 m. Iždo departamentas ir Kongresas įsteigė Terorizmo ir finansinės žvalgybos biurą, kad būtų sutelktos departamento vykdomosios ir žvalgybinės funkcijos siekiant dviejų susijusių tikslų — apsaugoti finansinę sistemą nuo neteisėto naudojimosi ir kovoti, be kita ko, su teroristais bei kitomis grėsmėmis, kylančiomis nacionaliniam saugumui. Biuro padaliniai renka ir analizuoja informaciją, gautą iš teisėsaugos, žvalgybos ir finansinių įstaigų, apie tai, kokiais būdais teroristai (ir kiti nusikaltėliai) gauna pinigus ir apie tai, kaip šie pinigai juda bei yra saugomi. Ši veikla leidžia biurui įšaldyti teroristų lėšas, kovoti su terorizmu bendrai, rengti kovos su terorizmo finansavimu standartus bei skatinti jų naudojimą JAV ir užsienyje.

Šios ir kitos iniciatyvos atspindi kasdienę tikrovę — teroristai yra priklausomi nuo reguliarių pinigų srautų, kad galėtų sumokėti agentams, pasirūpinti kelionėmis, apmokyti naujus narius, suklastoti dokumentus, sumokėti kyšius, įsigyti ginklus ir vykdyti išpuolius. Norėdami siųsti pinigus per bankų sistemą, jie dažnai pateikia informaciją, kurioje esama konkrečių duomenų, kurie gali padėti vykdyti teroristinės veiklos tyrimus. Todėl kovos su terorizmu pareigūnai teikia didelę svarbą finansinei žvalgybai, vykdomai pagal tokias programas kaip TFSP, kuri pasirodė esanti nepaprastai vertinga kovojant su pasauliniu terorizmu.

Todėl finansų sektoriui taikoma daug reikalavimų dėl duomenų registravimo ir ataskaitų teikimo, skirtų vyriausybinei kovai su terorizmu remti. Visame pasaulyje įvairios šalys tam suteikė įgaliojimus teisės aktais, laikantis Finansinių veiksmų darbo grupės rekomendacijų. Pavyzdžiui, Jungtinėse Valstijose pagrindinis įstatyminis aktas yra Banko slaptumo aktas. Europoje panašios nuostatos įgyvendintos nacionalinėje teisėje, laikantis trečiosios pinigų plovimo direktyvos ir pastaruoju metu 2006 m. lapkričio 15 d. Europos Parlamento ir Tarybos reglamento Nr. 1781/2006 dėl mokėtojo informacijos, pateikiamos pervedant lėšas.

Teisiniai įgaliojimai gauti ir naudoti SWIFT duomenis

Teismo šaukimai SWIFT remiasi senai priimtais įstatyminiais aktais ir su jais susijusiu vykdomuoju potvarkiu dėl kovos su terorizmu ir jo finansavimu. 1977 m. aktas dėl ekonominių galių tarptautinės nepaprastosios padėties atveju (IEEPA) leidžia Jungtinių Valstijų prezidentui, paskelbus valstybinę nepaprastąją padėtį, ištirti banko pervedimus ir kitus sandorius, kuriuose užsienio valstybės pilietis turi interesų. Panašiai 1945 m. aktas dėl Jungtinių Tautų dalyvavimo (UNPA) leidžia Prezidentui įgyvendinant Jungtinių Tautų Saugumo Tarybos rezoliucijas ištirti bet kurio užsienio piliečio ir Jungtinių Valstijų ekonominius santykius ar susisiekimo priemones.

2001 m. rugsėjo 23 d. Prezidentas, remdamasis iš dalies IEEPA ir UNPA bei darydamas nuorodą į Jungtinių Tautų Saugumo Tarybos rezoliucijas, nukreiptas prieš Talibaną ir Al Qaida, išleido vykdomąjį potvarkį Nr. 13224. Tuo potvarkiu Prezidentas paskelbė valstybinę nepaprastąją padėtį dėl 9/11 teroristų išpuolių ir dėl tolesnės bei artimiausiu metu kylančios tolesnių išpuolių grėsmės ir įšaldė asmenų, kurie vykdo teroristinius aktus, grasina juos vykdyti ar remia terorizmą, nuosavybę bei uždraudė vykdyti sandorius su jais.

Vykdomojo potvarkio Nr. 13224 tikslais 3 skirsnyje pateikiama tokia sąvokos apibrėžtis:

sąvoka „terorizmas“ — veikla,

i) kurią sudaro smurto veiksmas ar žmogaus gyvybei, nuosavybei ar infrastruktūrai pavojingas veiksmas, ir infrastruktūra; ir

ii) atrodo, kad juo siekiama A) įbauginti civilius gyventojus ar daryti jiems spaudimą; B) bauginant ar darant spaudimą daryti įtaką vyriausybės politikai; arba C) paveikti vyriausybės veiksmus masiniu naikinimu, žudymu, žmonių grobimu ar įkaitų ėmimu.

Potvarkio 7 skirsnyje Prezidentas įgaliojo Iždo departamento sekretorių pasinaudoti visomis IEEPA ir UNPA Prezidentui suteiktomis galiomis, kurių gali prireikti potvarkio tikslams pasiekti. Jis taip pat įgaliojo Iždo sekretorių savo ruožtu toliau perduoti bet kurias iš šių pareigų JAV Vyriausybės pareigūnams ir agentūroms ir nurodė visoms JAV Vyriausybės agentūroms savo įgaliojimų ribose imtis visų atitinkamų priemonių siekiant vykdyti potvarkio nuostatas. IEEPA ir potvarkis, įgyvendinami pasitelkiant pasaulinio terorizmo sankcijų reglamentus, leidžia Iždo departamento užsienio lėšų kontrolės tarnybos (OFAC) direktoriui pareikalauti, kad vykdant su ekonominėmis sankcijomis susijusį tyrimą bet kuris asmuo pateiktų duomenis apie finansinį sandorį ar kitus duomenis. Tai teisiniai įgaliojimai pagal kuriuos OFAC išduoda teismo šaukimus SWIFT dėl su teroristinės veiklos tyrimais susijusių finansinių duomenų.

Galimybės susipažinti su duomenimis kontrolė ir kompiuterinės sistemos saugumas

Iš SWIFT gautiems duomenims, laikantis JAV Vyriausybės procedūrų tvarkant informaciją, susijusią su teroristinės veiklos ir terorizmo finansavimo tyrimais bendresne prasme, taikomos griežtos techninės ir organizacinės priemonės siekiant apsaugoti informaciją nuo atsitiktinio ar neteisėto sunaikinimo, praradimo, pakeitimo ar susipažinimo su ja. Visas toliau pateikiamas saugumo priemones tikrina nepriklausomas auditas.

SWIFT duomenys laikomi saugioje fizinėje aplinkoje, atskirai nuo kitų duomenų, o kompiuterių sistemose įrengta aukšto lygio įsibrovimo kontrolė ir kitos apsaugos priemonės, kad galimybė susipažinti su duomenimis ribotųsi tik tuo, kas aprašyta šiame dokumente. SWIFT duomenų kopijos nedaromos, išskyrus kopijas, skirtas atkurti duomenis, jei nelaimės atveju jie būtų prarasti. Susipažinti su duomenimis ir naudotis kompiuterių įranga gali tik asmenys, turintys atitinkamus saugumo leidimus. Netgi žmonėms, turintiems tokius saugumo leidimus, susipažinti su SWIFT duomenimis galima naudojantis tik skaitymui skirta versija ir pasitelkiant TFSP galimybė susipažinti su duomenimis ribojama atsižvelgiant į poreikį su jais susipažinti — ji suteikiama analitikams, kurie specializuojasi teroristinės veiklos tyrimuose, ir asmenims, dalyvaujantiems techninės paramos, valdymo ir TFSP priežiūros veikloje.

Duomenų atrinkimas ir naudojimas, apsiribojantis terorizmo tyrimu

TFSP neapima duomenų gavybos ar kito tipo algoritminio ar automatinio profiliavimo ar kompiuterinio filtravimo. Į TFSP įdiegta daugybė griežtos kontrolės lygių siekiant apriboti surinktą informaciją, užtikrinti, kad informacija atrinkta ir naudojama tik kovos su terorizmu tikslais ir apsaugoti asmenų, nesusijusių su terorizmu ar jo finansavimu, privatumą. Šios iš dalies sutampančios apsaugos priemonės nuolat siaurina ir smarkiai riboja galimybę susipažinti su finansiniais duomenimis, kuriuos SWIFT tvarko savo kasdienėje veikloje, ir jų naudojimą.

Kaip rodiklį galima nurodyti tai, kad SWIFT pateikti teismo šaukimai yra atidžiai ir tiksliai parengti, kad būtų apribotas Iždo departamentui teikiamų duomenų kiekis. Iš SWIFT reikalaujama pateikti tik tuos duomenis, kurie — ankstesnėmis analizėmis, kuriose dėmesys skiriamas įrašo tipams ir geografiniam pasiskirstymui, o taip pat numanomomis grėsmėmis ar pažeidžiamumu pagrįsta Iždo departamento nuomone — būtini kovojant su teroristų finansavimu. Be to, paieškos parengiamos tiksliai, kad būtų atrenkama kuo mažiau įrašų, kurie nesusiję su teroristinės veiklos tyrimu. SWIFT pateiktuose duomenyse paieška atliekama tik tam, kad būtų atrinkta informacija, susijusi su nustatytu, jau vykdomu teroristinės veiklos tyrimu. Tai reiškia, kad atliekant kiekviena paiešką reikia konkrečiai nurodyti ir užregistruoti dokumentais pagrįstus įrodymus, dėl kurių manoma, kad objektas yra susijęs su terorizmu ar jo finansavimu. Atliekant kiekvieną SWIFT duomenų paiešką pagal TFSP, ji tuo pat metu įregistruojama, įskaitant patvirtintas sąsajas su terorizmu, kurios turi būti nustatytos prieš pradedant paiešką.

Dėl pirmiau minėtų apsaugos priemonių tik su labai nedidele (t. y. žymiai mažiau nei vienu procentu) Iždo departamentui pateiktų SWIFT įrašų dalimi buvo iš tiesų susipažinta, ir tik todėl, kad šie įrašai tiesiogiai atitiko tikslingos, su terorizmu susijusios paieškos kriterijus.

Nepriklausoma priežiūra

Be pirmiau aprašytų Iždo departamento nuolat atliekamos kontrolės, TFSP yra daugybė papildomų nepriklausomos priežiūros lygių: priežiūrą vykdo pačios SWIFT atstovai, nepriklausoma audito įmonė ir kitos nepriklausomos JAV Vyriausybės valdžios institucijos, įskaitant JAV kongresą.

SWIFT ir jos pasirinkti išorės auditoriai vykdo nepriklausomą TFSP priežiūrą keliais vienas kitą papildančiais būdais. Visų pirma, kai kuriems SWIFT atstovams suteikti atitinkami saugumo leidimai 24 valandas per parą turėti teisę naudotis įranga ir susipažinti su duomenimis ir galėti esamu laiku bei atgaliniu laiku stebėti duomenų naudojimą, siekiant užtikrinti, kad su jais būtų susipažįstama tik kovos su terorizmu tikslais. Be to, šie SWIFT atstovai, jiems kilus įtarimų, gali nedelsdami sustabdyti bet kurią konkrečią paiešką ir netgi išjungti visą sistemą.

Dėl nepriklausomų, išorės auditorių — jie periodiškai atlieka tęstinį nepriklausomą SWIFT duomenų eksploatacijos, galimybės su jais susipažinti ir jų naudojimo auditą, laikantis kruopščiai apibrėžtų protokolų, atitinkančių tarptautinius audito standartus. Šie auditai apima galimybės susipažinti su duomenimis kontrolę ir kompiuterių sistemos saugumo apsaugos priemones, bei duomenų naudojimo apribojimą tik teroristinės veiklos tyrimo tikslais, kaip apibūdinta pirmiau. Nepriklausomi auditoriai pateikia savo išvadas SWIFT direktorių valdybos audito ir finansų komitetui.

Be to, laikantis JAV teisės aktų, ne vieną kartą informacija apie TFSP ir jos veiklą buvo pateikta įvairiems Kongreso komitetams, kurie toliau nuolat apie tai informuojami. TFSP taip pat buvo svarstoma Kongreso posėdžiuose.

Be to, TFSP priežiūrą vykdo Privatumo ir pilietinių laisvių priežiūros valdyba, įsteigta pagal 2004 m. Žvalgybos reformos ir terorizmo prevencijos aktą. Valdybos misija yra užtikrinti, kad įgyvendinant visus JAV įstatymus, reglamentus ir vykdomosios valdžios politikos veiksmus, susijusius su pastangomis apsaugoti Jungtines Valstijas nuo terorizmo, būtų tinkamai atsižvelgiama į privatumo ir pilietinių laisvių klausimus. Valdyba taip pat atsakinga už vykdomosios valdžios departamentų ir agentūrų dalinimosi informacija apie terorizmą praktikos peržiūrą, siekiant nustatyti, ar laikomasi gairių, skirtų užtikrinti tinkamą privatumo ir pilietinių laisvių apsaugą.

Kaip aprašyta toliau, ši visapusiška, nepriklausoma priežiūra vykdoma kartu su riboto platinimo kontrole, kuri vykdoma siekiant dar labiau apriboti galimybę susipažinti su iš SWIFT finansinių įrašų gauta informacija ir dar geriau apsaugoti privatumo interesus.

Platinimas ir dalinimasis informacija

Tarptautinė bendruomenė pripažino, kad nepaprastai svarbu dalintis informacija apie terorizmą. Pavyzdžiui, JTST Rezoliucijoje Nr. 1373 valstybės raginamos surasti būdų aktyviau ir sparčiau keistis informacija apie terorizmo veiksmus bei keistis informacija siekiant užkirsti kelią teroro aktų vykdymui. Panašiai vykdomojo potvarkio Nr. 13224 6 skirsnyje reikalaujama, kad Iždo sekretorius (ir kiti pareigūnai) dėtų visas būtinas pastangas bendradarbiauti ir koordinuoti veiklą su kitomis šalimis siekiant potvarkio tikslų, įskaitant teroro aktų prevenciją ir sutrukdymą juos vykdyti, atsisakymą teroristams teikti finansavimą bei finansines paslaugas ir dalinimąsi žvalgybine informacija apie terorizmą remiančią finansavimo veiklą. Būtent šiame kontekste su vidaus ir tarptautiniais partneriais dalijamasi informacija, gauta iš SWIFT duomenų. Kaip ir kiti TFSP aspektai, dalinimasis informacija atitinka JAV teisės aktus ir jam taikoma nemažai apsaugos priemonių, skirtų apsaugoti SWIFT duomenis ir asmenų, kurie gali būti su tuo susiję, privatumą.

Paieškas pagal TFSP atliekantys kovos su terorizmu analitikai prieš rengdami informaciją platinimui saugiais kanalais patikrina visos pagal paiešką gautos informacijos svarbą. Iždo departamentas kaip informaciją pateikianti institucija taip pat kontroliuoja kiekvieną tolesnį informacijos platinimo atvejį, tai reiškia, kad joks gavėjas negali toliau platinti informacijos be aiškaus Iždo departamento pritarimo. Šiuo atžvilgiu, kaip ir bet kurio neautorizuoto susipažinimo su SWIFT duomenimis atveju, be leidimo atskleidus iš TFSP gautą informaciją gali būti taikomos griežtos drausminės priemonės ar nustatomos civilinės ar baudžiamosios sankcijos.

Iš SWIFT duomenų gauta informacija griežtai kontroliuojant dalinamasi su kitomis JAV agentūromis žvalgybos ir teisėsaugos sektoriuose, ji naudojama tik teroristinės veiklos ar terorizmo finansavimo tyrimo, nustatymo, prevencijos ir (arba) baudžiamojo persekiojimo už teroristinę veiklą ar terorizmo finansavimą arba su tuo susijusių tolesnių tyrimų ir baudžiamojo persekiojimo tikslais. Tokį dalinimąsi vykdyti leidžia Nacionalinio saugumo aktas, 2004 m. Žvalgybos reformos ir terorizmo prevencijos aktas bei susitarimo memorandumai ir atitinkami vykdomieji potvarkiai. Informaciją gaunančioms agentūroms pagal JAV teisės aktus taikomos tokios pačios iš TFSP gautos informacijos apsaugos prievolės kaip ir Iždo departamentui. Taip pat svarbu pažymėti, kad su kitomis JAV agentūromis iš TFSP gauta informacija dalinamasi tik informacijos tikslais, dėl to ribotas jos kaip pozityvaus įrodymo naudojimas nagrinėjant bylas teisme. Informaciją gaunančios agentūros naudojasi savo, galiojančiais teisiniais įgaliojimais siekdamos vykdyti savo tyrimus, be kita ko iš kitų šaltinių gauti dokumentus, kuriuos vėliau būtų galima naudoti kaip įrodymus teisminiame bylų nagrinėjime.

Šios kitos vyriausybės agentūros tais pačiais tikslais pagrindine iš SWIFT duomenų gauta informacija taip pat dalinasi su užsienio šalių parneriais, kiekvienu atveju tą patvirtinus Iždo departamentui, kai tai pateisina nacionalinio saugumo ir teisėsaugos interesai. Su užsienio valstybių valdžios institucijomis jau pasidalinta nemažai iš TFSP gautų duomenų, paprastai neatskleidžiant, kad šaltinis yra TFSP.

Dėl galimo viešo SWIFT duomenų išplatinimo — Iždo departamentas šiuos duomenis laiko įslaptinta, teisėsaugos atžvilgiu jautria, konfidencialia verslo informacija. Todėl Iždo departamentas viešai neskelbia ir neskelbtų šių duomenų, nebent jei to reikalautų teisės aktai. Šiuo atžvilgiu Iždo departamentas bet kurioje administracinėje ar teisminėje procedūroje, pradėtoje dėl pagal Informacijos laisvės įstatymą (FOIA) pateiktą trečiųjų šalių prašymą gauti TFSP duomenis, laikysis pozicijos, kad šiems įrašams netaikomas reikalavimas atskleisti informaciją pagal FOIA.

Žalos atlyginimas

Dėl atskiro SWIFT sandorio įrašo duomenų uždaras pobūdžio, ribotos galimybės susipažinti su tam tikrais SWIFT duomenimis per TFSO vykdant jau pradėtą teroristinės veiklos tyrimą ir riboto pagrindinės informacijos platinimo žymiai sumažėja poreikis nustatyti žalos atlyginimo mechanizmą pačioje TFSP. Nepaisant to, pagal JAV teisės aktus numatytas atitinkamas žalos atlyginimas dėl galimo vyriausybinių valdžios institucijų netinkamo duomenų naudojimo.

Dėl konkretaus fizinio asmens intereso, susijusio su duomenų naudojimu, ir jo galimybių kreiptis dėl žalos dėl galimo netinkamo duomenų naudojimo atlyginimo — reikia daryti perskyrą tarp SWIFT pateiktų duomenų, kuriuose atliekama paieška, ir įrašų, atrinktų atliekant tikslinį teroristinės veiklos tyrimą, kurie gali būti administracinio sprendimo ar kito vyriausybės veiksmo pagrindu. Iš SWIFT pagal OFAC teismo šaukimus gauti duomenys — tai užbaigtų finansinių sandorių įrašų kopijos, t. y., verslo dokumentų, laikomų SWIFT JAV centre vykdant įprastinę centro veiklą, elektroninės kopijos. Nors šie duomenys gali būti tam tikra prasme tvarkomi šiame dokumente aprašytu labai ribotu būdu kovos su terorizmu tikslais atliekant jų paiešką ir išrinkimą, duomenų bazėse, kuriose atliekama paieška ir išrinkimas, esančių atskirų sandorių įrašų duomenys nėra keičiami, jų prasmė lieka nepakitusi, duomenų nepridedama ir jie neištrinami.

Be to, svarbu pabrėžti, kad daugumos SWIFT pateikiamų sandorių įrašų niekada nematys net kovos su terorizmu analitikai, tad jie liks nežinomi. Todėl, atsakant į su privatumu susijusį fizinio asmens užklausimą, ar informacija apie šį asmenį įtraukta į duomenų bazę, beveik visais atvejais reikėtų susipažinti su duomenimis, su kuriais nebūtų susipažįstama TFSP vykdant įprastinę veiklą. Toks susipažinimo su duomenimis atvejis neatitiktų TFSP taikomo reikalavimo, kad kiekviena paieška turėtų jau egzistuojančias sąsajas su terorizmu. Be to, kadangi duomenų bazėse, kuriuose atliekama paieška, duomenys nėra keičiami, jų prasmė lieka nepakitusi, jie neištrinami ar nepapildomi, nėra pagrindo, kuris leistų „ištaisyti“ informaciją. Be to, tai būtų panaudota pakeisti visus užbaigtų operacijų verslo įrašus, kurių prašoma OFAC teismo šaukimu.

Tolesnis atskiro sandorio įrašo duomenų tvarkymas atliekamas tik palyginti nedaugelio atskiro sandorio įrašų, kurie tiesiogiai atitinka tikslinės terorizmo paieškos kriterijus ir yra atrenkami iš paieškos duomenų bazės, atveju. Atrinkus duomenis ir pritaikius jiems daugybę kontrolės priemonių, kuriomis jų platinimas apribojamas kovos su terorizmu tikslais, laikantis atitinkamų administracinių ir teisminių procedūrų būtų galima kreiptis dėl žalos atlyginimo dėl tariamo netinkamo duomenų naudojimo, susijusio su vyriausybių veiksmais, pagrįstais tokia išplatinta informacija.

Toliau aprašomas atvejis, kai galima kreiptis dėl žalos atlyginimo dėl OFAC administracinio sprendimo įšaldyti nuosavybę pagal pasaulinio terorizmo sankcijų reglamentus, kuriais įgyvendinamas vykdomasis potvarkis Nr. 13224. Asmuo gali prašyti, kad OFAC taikant administracinę procedūrą peržiūrėtų jo įvardijimą specialiai įvardytu pasaulinio masto teroristu, kuomet jam suteikiama galimybė parodyti, kad „aplinkybės, dėl kurių jis buvo taip įvardytas, nebegalioja“ ir „pateikti argumentus ar įrodymus, kurie jo manymu rodo, kad įvardijimas nepakankamai pagrįstas“. Specialiai įvardytas pasaulinio masto teroristas pagal atitinkamas Administracinės procedūros akto nuostatas taip pat gali prašyti, kad agentūros sprendimas būtų nagrinėjamas teisme. Šios administracinės ir teisminės galimybės kreiptis dėl žalos atlyginimo taikomos visiems asmenims, kuriems skirtas vyriausybės sprendimas, nepriklausomai nuo jų pilietybės.

Saugojimo laikotarpis

Informacijos, susijusios su kova su terorizmu, (ir kitos informacijos) saugojimo laikotarpis apskaičiuojamas pagal daug tinkamai nustatytų veiksnių, įskaitant tyrimo reikalavimus, taikomus senaties terminus, ir teisinius apribojimus pateikti ieškinius ar vykdyti baudžiamąjį persekiojimą. Šių ir kitų veiksnių taikymas ir galiojimas skiriasi įvairiose agentūrose, priklausomai nuo agentūros konkrečių užduočių ir misijos. Atitinkamai, kai kurių tipų įvairių agentūrų surinktos su terorizmu susijusios informacijos saugojimo laikotarpiai priklauso nuo informacijos pobūdžio ir tyrimo, su kuriuo ji susijusi.

JAV Vyriausybėje agentūros įrašų saugojimo ir tvarkymo tvarkaraščius patvirtina Valstybinių archyvų ir įrašų administracija (NARA) vadovaudamasi įvairiomis nuostatomis ir reglamentais. Visi įrašai, laikomi neturintys nuolatinės vertės, turi būti sunaikinami po nurodyto laikotarpio, kuris nustatomas remiantis pagrįsta administracine, fiskaline ir teisine verte. Patvirtindama agentūros įrašų saugojimo laikotarpius NARA be kita ko atsižvelgia į tokius veiksnius — taikomus senaties terminus; ieškinių pateikimo ar baudžiamojo persekiojimo teisinius apribojimus; suklastojimo galimybę; bylinėjimosi riziką ir materialiąsias teises; taip pat į nuostatas ar reglamentus, kuriais suteikiama arba ribojama konkreti teisinė teisė.

Dėl su TFSP susijusios informacijos saugojimo laikotarpio reikia daryti perskyrą tarp duomenų, gautų iš SWIFT pateikus jai teismo šaukimą, ir atrinktų duomenų, kuriais grindžiamas administracinis sprendimas ar kita vyriausybės priemonė.

Iždo departamentas nuolat ir bent kiekvienais metais stengsis nustatyti ir ištrinti visus neatrinktus duomenis, kurie nebūtini siekiant įvykdyti šiame pareiškime nurodytus tikslus. Remiantis pirmiau minėtos būtinybe pagrįstos analizės rezultatais, visus neatrinktus duomenis, kuriuos Iždo departamentas iš SWIFT gavo po šio pareiškimo paskelbimo, Iždo departamentas ištrins ne vėliau nei praėjus penkeriems metams nuo tada, kai jis juos gavo. Remiantis pirmiau minėtos būtinybe pagrįstos analizės rezultatais, visi kiti neatrinkti duomenys bus ištrinti ne vėliau nei po penkerių metų nuo šio pareiškimo paskelbimo datos.

Atrinktiems duomenims, kurie tiesiogiai atitinka tikslinės terorizmo paieškos kriterijus ir kuriems kovos su terorizmu tikslais buvo taikoma daugybė pirmiau aprašytų platinimo kontrolės priemonių, nustatomas saugojimo laikotarpis, kuris taikomas konkrečiai vyriausybės valdžios institucijai konkrečių jos tyrimo įrašų atžvilgiu.

Pavyzdžiui, pasitelkiant TFSP atrinkti SWIFT duomenys galėtų būti panaudoti atliekant tyrimą asmens atžvilgiu dėl galimo jo įvardijimo teroristu pagal OFAC pasaulinio terorizmo sankcijų reglamentus. Pagal OFAC įrašų saugojimo tvarkaraštį, kurį patvirtino NARA, jei priimtas galutinis administracinis sprendimas įvardyti asmenį (toks sprendimas būtų skelbiamas viešai), informacija, kuria pagrįstas sprendimas, bus saugoma visą laiką kaip rašytinis įrodymų, pagrindžiančių agentūros sprendimą, liudijimas. Byla su įrodymais saugoma galimo administracinio ar teisminio nagrinėjimo tikslais, jei su įvardijimu nebūtų sutinkama, o taip pat siekiant padėti vykdyti tolesnius terorizmo tyrimus. Kitokiu atveju, jei tyrimas užbaigiamas asmens neįvardijant, tyrimo byla turi būti sunaikinta vietoje ne vėliau nei praėjus metams nuo tyrimo pabaigos.

Be to, laikantis pirmiau aprašytos JAV teisinės sistemos nuostatų, iš TFSP gautos pagrindinės informacijos, kuri buvo išplatinta, saugojimo laikotarpį reglamentuoja ją gavusios agentūros ar vyriausybės taisyklės ir tvarkaraščiai. Pavyzdžiui, gautai informacijai, kuri naudojama Teisingumo departamentui vykdant baudžiamąjį persekiojimą, bus taikoma atitinkami Teisingumo departamente taikomi saugojimo laikotarpiai.

Vykdomas bendradarbiavimas kovos su terorizmu srityje

TFSP buvo labai vertingas įnašas kovojant su terorizmu visame pasaulyje, įskaitant Europą. JAV Vyriausybė toliau apdairiai vertins, ar pasitelkiant TFSP gauta informacija gali prisidėti prie teroristinės veiklos ar terorizmo finansavimo vienoje ar keliose Europos Sąjungos valstybių narių tyrimo, prevencijos, kovos su juo ar baudžiamojo persekiojimo už teroristinę veiklą ar terorizmo finansavimą, ir visais atitinkamais atvejais kuo greičiau supažindins su tokia informacija atitinkamas valdžios institucijas.

Mūsų įsipareigojimą ir partnerystę dvasią kovojant su pasauliniu terorizmu liudija tai, kad bus paskirtas žymus Europos veikėjas patvirtinti, kad iš ES gaunamų asmens duomenų apsaugos tikrinimo tikslais programa įgyvendinama laikantis šio pareiškimo. Visų pirma, šis žymus asmuo stebės, kad būtų įvykdyti neatrinktų duomenų ištrynimo procesai.

Šis žymus asmuo turės atitinkamą patirtį ir saugumo leidimus ir jį, pasikonsultavusi su Iždo departamentu, paskirs Europos Komisija dviejų metų laikotarpiui, kuris gali būti pratęstas. Vykdydamas savo pareigas ši žymus asmuo turi būti visiškai nepriklausomas. Eidamas savo pareigas šis žymus asmuo nei turi nesiekti gauti kitų nurodymus ir jų nevykdyti. Šis žymus asmuo turi susilaikyti nuo bet kokios su savo paskyrimo pareigomis nesuderinamos veiklos.

Šis žymus asmuo kasmet raštu praneš Komisijai apie savo veiklos rezultatus ir išvadas. Savo ruožtu Komisija atitinkamai apie tai praneš Europos Parlamentui ir Tarybai.

Iždo departamentas suteiks šiam žymiam asmeniui jo pareigoms vykdyti būtiną galimybę susipažinti su duomenimis, informaciją ir duomenis. Šis žymus asmuo visuomet elgsis laikydamasis įstatymu nustatytų slaptumo ir konfidencialumo reikalavimų. Dėl praktinių aspektų bus susitarta su Iždo departamentu.

Iždo departamentas taip pat praneš Europos Sąjungai apie visus šiame pareiškime išdėstytų apsaugos priemonių esminius pasikeitimus ir apie visų JAV teisės aktų, kurie iš esmės paveikia šiame tekste padarytus pareiškimus, priėmimą.

Iždo departamentas sieks, kad šis pareiškimas būtų paskelbtas Federaliniame registre, ir sutinka, kad jis būtų paskelbtas Europos Sąjungos oficialiajame leidinyje.